
RAPORT DE SPECIALITATE
privind aprobarea Planului de selecţie - componenta integrală, Profilului Consiliului de Administraţie și Profilului personalizat al membrilor Consiliului de Administrație al Societății Drumuri Municipale Timișoara S.A.

	Având în vedere Referatul de aprobare a proiectului de hotărâre al Primarului Municipiului Timişoara şi Proiectul de hotărâre privind aprobarea Planului de selecţie - componenta integrală, a Profilului Consiliului de Administraţie și Profilului personalizat al membrilor Consiliului de Administrație al Societății Drumuri Municipale Timișoara S.A.;
Facem următoarele precizări: 
Procedura de selecție pentru ocuparea celor 9 posturi vacante din cadrul Consiliului de Administrație la Societatea Drumuri Municipale Timișoara S.A. a fost demarată prin  Hotărârea Consiliului Local al Municipiului Timișoara nr. 498/21.12.2021.
Prin Hotărârea Consiliului Local al Municipiului Timișoara nr. 9/11.01.2022 s-a aprobat Planul de selecţie - componenta inițială, inclusiv termenii de referinţă pentru expertul independent.
În urma ofertelor depuse prin intermediul SEAP, în vederea prestării serviciilor pentru recrutarea membrilor Consiliului de Administrație la Societatea Drumuri Municipale Timișoara S.A., a fost declarată câștigătoare oferta Societății Fox Management Consultants S.R.L., care a întocmit documentele înregistrate cu nr. SC2022-3666;3755/16.02.2022.
Planul de selecţie este un document de lucru prin care se stabileşte calendarul procedurii de selecţie de la data iniţierii procedurii de selecţie până la data numirii persoanelor desemnate pentru funcţiile de administrator, fiind structurat pe două componente: componenta inițială și componenta integrală (care se întocmește după selectarea expertului independent)- art. 1. pct.- ul 16 din Anexa nr. 1 la HG nr. 722/2016.
Potrivit art. 20 alin. (1) din Anexa 1 la HG nr. 722/2016 pentru aprobarea Normelor metodologice de aplicare a unor prevederi din Ordonanţa de urgenţă a Guvernului nr. 109/20111, fiecare autoritate publică tutelară elaborează un profil personalizat al consiliului într-un mod transparent, sistematic şi riguros pentru a se asigura că sunt identificate capacităţile necesare pentru alcătuirea celui mai bun consiliu şi, respectiv, cei mai buni candidaţi pentru consiliu.
Profilul consiliului de administrație reprezintă o identificare a capacităţilor, trăsăturilor şi cerinţelor pe care consiliul trebuie să le deţină la nivel colectiv, având în vedere contextul organizaţional, misiunea, aşteptările exprimate în scrisoarea de aşteptări şi elementele de strategie organizaţională existente sau ce trebuie dezvoltate. Profilul conţine şi matricea consiliului de administraţie, care conferă o expresie a acestor capacităţi pe care consiliul trebuie să le posede la nivel colectiv, printr-un set de competenţe, abilităţi, alte condiţii eliminatorii, ce trebuie îndeplinite individual şi colectiv de membrii consiliului.
Municipiul Timișoara, în calitate de autoritate publică tutelară a Societății Drumuri Municipale Timișoara S.A., se așteaptă ca managementul societății să fie orientat spre dezvoltarea afacerii în condiții de profitabilitate, să urmărească permanent stabilirea unui echilibru între calitatea lucrărilor și serviciilor realizate, protecția mediului și securitatea și sănătatea lucrătorilor.
În conformitate cu dispozițiile art. 34 coroborate cu prevederile art. 36 alin. (1) din Anexa 1 la HG nr. 722/2016, profilul consiliului și profilul candidatului se aprobă de către autoritatea publică tutelară.
În temeiul art. 129 alin. (2) lit. a)  din Ordonanța de Urgență a Guvernului nr. 57/2019 privind Codul administrativ, consiliul local exercită atribuţii privind organizarea şi funcţionarea societăţilor comerciale.
Potrivit art. 129 alin (3) lit. d) din Ordonanța de Urgență a Guvernului nr. 57/2019 privind Codul administrativ, consiliul local exercită, în numele unităţii administrativ-teritoriale, toate drepturile şi obligaţiile corespunzătoare participaţiilor deţinute la societăţi comerciale, în condiţiile legii.
Având în vedere aspectele legale prezentate mai sus, propunem următoarele:
Planul de selecție stabilit prin Hotărârea Consiliului Local al Municipiului Timișoara nr. 9/11.01.2022 se modifică și se completează conform Anexei nr. 1, care face parte integrantă din prezentul raport. 
Se aprobă Profilul Consiliului de Administrație și Profilul personalizat al membrilor Consiliului de Administrație la Societatea Drumuri Municipale Timișoara S.A., conform Anexelor 2 și 3, care fac parte integrantă din prezentul raport.
	Având în vedere prevederile legale expuse în prezentul raport, apreciem că Proiectul de hotărâre privind aprobarea Planului de selecţie - componenta integrală, Profilului Consiliului de Administraţie și Profilului personalizat al membrilor Consiliului de Administrație al Societății Drumuri Municipale Timișoara S.A, îndeplinește condițiile pentru a fi supus dezbaterii și aprobării plenului consiliului local.




Director Economic,						       Consilier BGCMS,

